ઉલ્લેખનીય છે કે, જસ્ટિસ કુરેશીની બદલીની ભલામણના સમાચારો આવતાંની સાથે જ ગુજરાત હાઇકોર્ટ એડવોકેટ એસોસિયેશને પણ સક્રિયતા દર્શાવતાં વિરોધ નોંધાવ્યો હતો. ગત ગુરુવારે એસો. દ્વારા તાત્કાલીક ખાસ બેઠકનું આયોજન કરવામાં આવ્યું હતું અને જસ્ટિસ કુરેશીની બદલીના નિર્ણયને વખોડી કાઢવામાં આવ્યો હતો. એસોસિયેશને ત્રણ મુદ્દાનો ઠરાવ કર્યો હતો. જેમાં જસ્ટિસ કુરેશીની બદલીનો નિર્ણય ગેરવાજબી, અયોગ્ય, કોઇ સ્પષ્ટ કારણ વિનાનો, અન્યાયી હોવાનું ઠરાવાયું હતું. આ નિર્ણયને રિટ પિટિશનના માધ્યમથી પડકારવાનો અને નિર્ણયના વિરોધમાં અચોક્કસ મુદત સુધી હડતાળ પર ઉતરવાનો નિર્ણય કરવામાં આવ્યો છે.